PMIndiaData/PMIndiaSum huggingface dataset:
प्रधानमंत्री ने पुरुषों की फ्रीस्टाइल 74 किलोग्राम श्रेणी कुश्ती में स्वर्ण पदक जीतने पर नवीन कुमार को बधाई दी

प्रधानमंत्री श्री नरेन्द्र मोदी ने बर्मिंघम राष्ट्रमंडल खेल 2022 में पुरुषों की फ्रीस्टाइल 74 किलोग्राम श्रेणी कुश्ती में स्वर्ण पदक जीतने पर नवीन कुमार को बधाई दी है। एक ट्वीट में प्रधानमंत्री ने कहा; "और भी अधिक गौरवान्वित करने के लिए हमारे पहलवानों को धन्यवाद। नवीन कुमार को स्वर्ण पदक जीतने के लिए बधाई। उनका असाधारण आत्मविश्वास और उत्कृष्ट तकनीक पूरी तरह प्रदर्शित है। उनके आगामी प्रयासों के लिए शुभकामनाएं। # Cheer4India"
प्रशासकीय दृष्टि से आवंटित स्‍पेक्‍ट्रम के उदारीकरण के लिए नीति में परिवर्तन

प्रधानमंत्री श्री नरेन्‍द्र मोदी की अध्‍यक्षता में आज केन्‍द्रीय मंत्रिमंडल की बैठक में जहां बाजार द्वारा निर्धारित मूल्‍य उपलब्‍ध नहीं हैं, वहां प्रशासकीय दृष्टि से आवंटित स्‍पेक्‍ट्रम में उदारीकरण के लिए नीति में परिवर्तन को मंजूरी प्रदान की गई। इससे नई प्रौद्योगिकियों की शुरूआत करने, स्‍पेक्‍ट्रम को साझा करने और उसकी ट्रेडिंग के द्वारा स्‍पेक्‍ट्रम के सर्वोत्‍तम उपयोग में सहायता मिलेगी। जहां नीलामी द्वारा निर्धारित होने वाले मूल्‍य उपलब्‍ध नहीं हैं, वहां प्रशासकीय दृष्टि से आवंटित स्‍पेक्‍ट्रम में उदारीकरण के लिए हाल ही में सुझाए गए आरक्षित मूल्‍य को अनंतिम मूल्‍य के रूप में लिया जा सकेगा। अगली नीलामी की प्रक्रिया पूर्ण होने और नीलामी द्वारा निर्धारित होने वाले मूल्‍य की उपलब्‍धता के पश्‍चात, जो अनंतिम मूल्‍य पहले ही चार्ज किया जा चुका है, उसे उदारीकरण की तिथि से नीलामी द्वारा निर्धारित होने वाले मूल्‍य के साथ यथानुपात आधार पर समायोजित किया जाएगा। यह फैसला ट्राई की सिफारिशों के आधार पर लिया गया है और इस प्रक्रिया के माध्‍यम से 1300 करोड़ रुपये की राशि प्राप्‍त होने की संभावना है।
प्रधानमंत्री श्री नरेन्द्र मोदी का वन ओशन समिट में संबोधन

राष्ट्रपति मैक्रों, महानुभाव, नमस्कार! मैं महासागरों के लिए इस महत्वपूर्ण वैश्विक पहल पर राष्ट्रपति मैक्रों को बधाई देता हूं। भारत हमेशा से एक समुद्री सभ्यता रही है। हमारे प्राचीन ग्रंथ और साहित्य समुद्री जीवन समेत महासागरों के उपहारों का वर्णन करते हैं। आज हमारी सुरक्षा और समृद्धि महासागरों से जुड़ी हुई है। भारत की ''भारत-प्रशांत महासागर पहल'' (इंडो-पैसिफिक ओशन इनिशिएटिव) में समुद्री संसाधनों को एक प्रमुख स्तंभ के रूप में शामिल किया गया है। भारत, फ्रांसीसी पहल' राष्ट्रीय क्षेत्राधिकार से परे जैव-विविधता पर उच्च महत्वाकांक्षा गठबंधन' (हाई एम्बिशन कोएलिशन ऑन बायो-डाइवर्सिटी बियॉन्ड नेशनल जूरिसडिक्सन) का समर्थन करता है। हम इस साल अंतरराष्ट्रीय संधि की उम्मीद करते हैं, जो कानूनी रूप से बाध्यकारी हो। भारत एकल उपयोग प्लास्टिक (सिंगल यूज प्लास्टिक) को समाप्त करने के लिए प्रतिबद्ध है। भारत ने हाल ही में तटीय क्षेत्रों से प्लास्टिक और अन्य कचरे को साफ करने के लिए एक राष्ट्रव्यापी जागरूकता अभियान चलाया है। तीन लाख युवाओं ने लगभग 13 टन प्लास्टिक कचरा एकत्र किया। मैंने अपनी नौसेना को इस साल समुद्र से प्लास्टिक कचरे को साफ करने के लिए 100 जहाज-दिवस का योगदान करने का भी निर्देश दिया है। भारत को एकल उपयोग प्लास्टिक पर एक वैश्विक पहल शुरू करने के लिए फ्रांस के साथ जुड़ने में खुशी होगी। धन्यवाद, राष्ट्रपति मैक्रों।
प्रधानमंत्री ने बहरीन साम्राज्य के  क्राउन प्रिंस एवं प्रधानमंत्री महामहिम शाही प्रिंस सलमान बिन हमद अल खलीफा के साथ टेलीफोन पर बातचीत की

प्रधानमंत्री श्री नरेन्द्र मोदी ने आज बहरीन साम्राज्य के क्राउन प्रिंस एवं प्रधानमंत्री महामहिम शाही प्रिंस सलमान बिन हमद अल खलीफा के साथ टेलीफोन पर बातचीत की। महामहिम शाही प्रिंस सलमान ने भारत के गणतंत्र दिवस के अवसर पर बधाई दी। दोनों नेताओं ने भारत और बहरीन के बीच द्विपक्षीय संबंधों की समीक्षा की और इस बात पर संतोष व्यक्त किया कि इस संबंध ने राजनीतिक, व्यापार एवं निवेश, ऊर्जा, स्वास्थ्य, सुरक्षा और लोगों के बीच पारस्परिक संपर्क सहित विभिन्न क्षेत्रों में निरंतर प्रगति की है। भारत और बहरीन 2021-22 में दोनों देशों के बीच राजनयिक संबंधों की स्थापना की स्वर्ण जयंती मना रहे हैं। प्रधानमंत्री ने कोविड महामारी के दौरान बहरीन में भारतीय समुदाय की उत्कृष्ट देखभाल करने और उनकी सामाजिक एवं सांस्कृतिक जरूरतों को पूरा करने के लिए बहरीन के नेतृत्व को धन्यवाद दिया। प्रधानमंत्री श्री नरेन्द्र मोदी ने महामहिम राजा हमद बिन ईसा अल खलीफा का अभिवादन किया और महामहिम शाही प्रिंस सलमान बिन हमद अल खलीफा, क्राउन प्रिंस एवं प्रधानमंत्री को जल्द से जल्द भारत की यात्रा पर आने का अपना निमंत्रण दोहराया।
प्रधानमंत्री ने जम्मू-कश्मीर के मुख्यमंत्री मुफ्ती मोहम्मद सईद के निधन पर शोक व्यक्त किया

प्रधानमंत्री श्री नरेन्द्र मोदी ने जम्मू-कश्मीर के मुख्यमंत्री श्री मुफ्ती मोहम्मद सईद के निधन पर शोक व्यक्त किया है। उनके परिवार और समर्थकों के प्रति संवेदना व्यक्त करते हुए प्रधानमंत्री ने कहा, ‘मुफ्ती साहब के निधन से देश और जम्मू-कश्मीर में एक बड़ा शून्य पैदा हो गया है, जहां उनके अनुकरणीय नेतृत्व का लोगों के जीवन पर बहुत बड़ा असर था। आपकी आत्मा को शांति मिले। मुफ्ती साहब की राजनीतिज्ञता अलग दिखाई पड़ती है। लंबे राजनीतिक सफर के दौरान उन्हें राजनीति के क्षेत्र कई प्रशंसक मिले। अपने नेतृत्व के जरिये उन्होंने जम्मू-कश्मीर को हीलिंग टच (दर्द हरने वाला स्पर्श) प्रदान किया। हम सभी को उनकी कमी खलेगी।’
भारत और पुर्तगालः अंतरिक्ष से लेकर गहरे नीले समुद्र तक सहयोग करेंगे

प्रधानमंत्री श्री नरेन्द्र मोदी की लिस्बन यात्रा के दौरान दोनों पक्षों ने भारत- पुर्तगाल अंतरिक्ष एलायंस बनाने और मिलकर अनुसंधान को आगे बढ़ाने के लिए एक समझौता ज्ञापन (एमओयू) पर हस्ताक्षर किए हैं। यह समझौता पुर्तगाल के साथ भारत की विज्ञान एवं प्रौद्योगिकी साझेदारी को अजोरस द्वीपसमूह – अटलांटिक इंटरनेशनल रिसर्च सेंटर – पर एक अद्वितीय केंद्र की स्थापना के लिए बढ़ावा देगा। यह केंद्र ट्रांस अटलांटिक एव उत्तर-दक्षिण सहयोग के लिए एक अनुसंधान, नवाचार (इनोवेशन) और नॉलेज (ज्ञान) हब के तौर पर काम करेगा। अनुसंधान एवं शैक्षिक संगठनों के लिए एक अंतरराष्ट्रीय नेटवर्क बनाया जाएगा। इसका लक्ष्य अनुसंधान के लिए एक साझा वातावरण तैयार करना और नई जलवायु, पृथ्वी, अंतरिक्ष एवं समुद्री शोध को बढ़ावा देना है। इसमें अंतरिक्ष के संबंध में सहयोग की उम्मीद है, जिसमें अगली पीढ़ी के नैनो एवं माइक्रो उपग्रहों का विकास और आपसी सहयोग शामिल है। समुद्री विज्ञान पर यह परियोजना भारत को अटलांटिक के समुद्री व्यवहार और वायुमंडल तथा इसके मानसून समेत मौसम के पैटर्न से संबंध पर शोध करने सक्षम बनाएगी।
प्रधानमंत्री ने शिक्षक दिवस के अवसर पर शिक्षक वर्ग को शुभकामनाएं दी; डॉ. सर्वपल्‍ली राधाकृष्‍णन को श्रद्धांजलि अर्पित की

प्रधानमंत्री श्री नरेन्‍द्र मोदी ने शिक्षक दिवस के अवसर पर शिक्षक वर्ग को शुभकामनाएं दी हैं। उन्‍होंने डॉ. सर्वपल्‍ली राधाकृष्‍णन को श्रद्धांजलि भी अर्पित की। प्रधानमंत्री ने कहा, “शिक्षक दिवस के अवसर पर सभी शिक्षकों का अभिवादन त‍था शुभकामनाएं। मैं महान विद्वान तथा शिक्षक डॉ. सर्वपल्‍ली राधाकृष्‍णन को श्रद्धांजलि अर्पित करता हूं।”
प्रधानमंत्री ने ख्वाजा मोइनुद्दीन चिश्ती की दरगाह पर चढ़ाए जाने के लिए चादर सौंपी

प्रधानमंत्री श्री नरेन्द्र मोदी ने आज अजमेर शरीफ के ख्वाजा मोइनुद्दीन चिश्ती की दरगाह पर चढ़ाए जाने के लिए अल्पसंख्यक मामले मंत्री श्री मुख्तार अब्बास नकवी को चादर सौंपी। प्रधानमंत्री ने उनके सालाना उर्स के मौके पर दुनिया भर में ख्वाजा मोइनुद्दीन चिश्ती के अनुयायियों को बधाई और शुभकामनाएं भी दी हैं।
प्रधानमंत्री ने पुरुष फ्रीस्टाइल 97 किलोग्राम भार वर्ग कुश्ती में कांस्य पदक जीतने पर पहलवान दीपक नेहरा को शुभकामनाएं दीं

प्रधानमंत्री श्री नरेन्द्र मोदी ने पहलवान दीपक नेहरा को बर्मिंघम राष्ट्रमंडल खेल 2022 में पुरुष फ्रीस्टाइल 97 किलोग्राम भार वर्ग कुश्ती में कांस्य पदक जीतने पर शुभकामनाएं दी हैं। अपने एक ट्वीट में प्रधानमंत्री ने कहा, एक और पहलवान की ओर से भारत के लिए एक और सम्मान! मुझे प्रसन्नता है कि दीपक नेहरा ने सीडब्ल्यूजी22 फ्रीस्टाइल कुश्ती स्पर्धा में कांस्य पदक जीता है। दीपक ने उल्लेखनीय साहस और प्रतिबद्धता का प्रदर्शन किया है। उनके आगामी प्रयासों के लिए उन्हें मेरी शुभकामनाएं।
प्रधानमंत्री शिन्जो एबे से मिलने के लिए उत्साहितः प्रधानमंत्री ने पहली बार जापानी में ट्वीट किया

प्रधानमंत्री श्री नरेन्द्र मोदी ने जापान के लोगों से सीधे जापानी में बात करने के लिए पहली बार जापानी में ट्वीट किया। जापानी स्वयं सेवकों की एक टीम ने अनुवाद में सहायता की। ट्वीट का रूपान्तरण नीचे दिया गया हैः- “आगामी 30 अगस्‍त को मैं अपनी जापान यात्रा प्रारंभ करूंगा। इस यात्रा को लेकर अति उत्साहित हूं। यह यात्रा दोनों देशों के बीच संबंधों को और मजबूत करेगी। मेरी जापान यात्रा उपमहाद्वीप के बाहर मेरी पहली द्विपक्षीय यात्रा होगी। मैं जुलाई महीने की शुरुआत में जापान की यात्रा पर जाने वाला था लेकिन संसद सत्र के कारण मैं नहीं जा सका। मैं जापान में टोक्यो और क्योटो की यात्रा करूंगा और छात्रों, राजनेताओं और कंपनी प्रमुखों समेत जापानी समाज के हर वर्ग से बातचीत करूंगा। बतौर मुख्यमंत्री, जापान की यात्रा से जुड़ी कई मर्मस्पर्शी यादें हैं। जापान के आतिथ्य और सहयोग के क्षेत्र की असीम संभावनाओं ने मेरे मस्तिष्क पर गहरी छाप छोड़ी है। जापान के लोगों का नवाचार और सुस्पष्टता प्रशंसनीय है। हम दोनों देश एक-दूसरे से बहुत कुछ सीख सकते हैं। मैं विशेष रूप से प्रधानमंत्री श्री शिंजो एबे से मिलने के लिए उत्सुक हूं। मैं उनके नेतृत्व का बहुत सम्मान करता हूं और पिछली बैठकों से ही हमारे संबंध बहुत गहरे रहे हैं। जापान की भारत के साथ मित्रता समय की कसौटी पर खरी उतरी है। हम दो बड़े लोकतांत्रिक देश हैं जो विश्व में शांति और समृद्धि को आगे बढ़ाने के लिए प्रतिबद्ध हैं।”
जम्मू-कश्मीर के बाढ़ प्रभावित लोगों के लिए कॉर्पोरेट सेक्टर ने मदद का हाथ बढ़ाया

जम्मू-कश्मीर के बाढ़ प्रभावित लोगों की मदद के लिए कॉर्पोरेट सेक्टर आगे आया है। महिंद्रा एंड महिंद्रा और सैमसंग इलेक्ट्रॉनिक्स ने प्रधानमंत्री राष्ट्रीय राहत कोष में क्रमश: 2 करोड़ और 3 करोड़ रुपए की मदद दी है। बीते रोज प्रधानमंत्री श्री नरेंद्र मोदी ने मुसीबत के समय में जम्मू-कश्मीर के लोगों की मदद के लिए प्रधानमंत्री के राष्ट्रीय राहत कोष में उदारता से दान करने की अपील की थी।
प्रधानमंत्री और रूस के राष्ट्रपति के बीच टेलीफोन पर बातचीत हुई

प्रधानमंत्री श्री नरेन्द्र मोदी ने रूस के राष्ट्रपति व्लादिमीर पुतिन से 17 सितंबर को टेलीफोन पर बातचीत की। रूसी राष्ट्रपति ने प्रधानमंत्री के जन्मदिन के अवसर पर उन्हें बधाई दी। प्रधानमंत्री मोदी ने बधाई देने के लिए उनका आभार व्यक्त किया। दोनों नेताओं ने भारत और रूस के बीच 'विशेष और विशेषाधिकार प्राप्त रणनीतिक साझेदारी' को और सशक्त करने के लिए अपनी मजबूत प्रतिबद्धता दोहराई और कोविड-19 महामारी के बावजूद द्विपक्षीय बातचीत जारी रखने की सराहना की। इस संदर्भ में, उन्होंने रक्षा मंत्री और विदेश मंत्री द्वारा मास्को की हाल की उपयोगी यात्राओं का उल्लेख किया। प्रधानमंत्री मोदी ने इस साल एससीओ और ब्रिक्स की सफल रूसी अध्यक्षता के लिए राष्ट्रपति पुतिन को धन्यवाद दिया। उन्होंने इस वर्ष के अंत में एससीओ और ब्रिक्स शिखर सम्मेलन के अलावा भारत द्वारा आयोजित किए जाने वाले एससीओ शासनाध्यक्षों की परिषद में भाग लेने को लेकर अपनी उत्सुकता व्यक्त की। प्रधानमंत्री मोदी ने भारत के साथ द्विपक्षीय संबंधों को मजबूत करने के लिए राष्ट्रपति पुतिन के व्यक्तिगत प्रतिबद्धता के लिए उन्हें धन्यवाद दिया और कहा कि वह अगले द्विपक्षीय शिखर सम्मेलन के लिए आपस में निर्धारित सुविधाजनक समय पर राष्ट्रपति पुतिन का भारत में स्वागत करना चाहते हैं।
प्रधानमंत्री ने गोवा के स्थापना दिवस पर गोवा के लोगों को बधाई दी

प्रधानमंत्री श्री नरेन्द्र मोदी ने गोवा के स्थापना दिवस पर गोवा के लोगों को बधाई दी है। एक ट्वीट में प्रधानमंत्री ने कहा; "गोवा राज्य के स्थापना दिवस पर, गोवा के लोगों को मेरी शुभकामनाएं। यह मनोरम प्राकृतिक सुंदरता और मेहनती लोगों से परिपूर्ण राज्य है। यह दुनिया के सभी हिस्सों से लोगों को आकर्षित करता है। मैं प्रार्थना करता हूं कि आने वाले वर्षों में गोवा प्रगति की नई ऊंचाइयों को छुए।"
प्रधानमंत्री ने तंजानिया के राष्ट्रपति के रूप में शपथ लेने के लिए महामहिम जॉन पोम्बे मागुफुली को बधाई दी

प्रधानमंत्री श्री नरेंद्र मोदी ने तंजानिया के राष्ट्रपति के रूप में शपथ लेने के लिए महामहिम जॉन पोम्बे मागुफुली शुभकामनाएं दी हैं। प्रधानमंत्री ने कहा, "तंजानिया के राष्ट्रपति के रूप में शपथ ग्रहण करने के लिए महामहिम जॉन पोम्बे मागुफुली को मेरी बधाई। मैं दोनो देशों के बीच लंबे समय से चली आ रही दोस्ती को और मजबूत करने के लिए उनके साथ काम करने के लिए तत्पर हूं।"
मंत्रिमंडल ने स्वास्थ्य एवं परिवार कल्याण विभाग के अधीन स्वायत्तशासी निकायो को युक्तिसंगत बनाने का मंजूरी दी

प्रधानमंत्री श्री नरेन्द्र मोदी की अध्यक्षता में मंत्रिमंडल ने स्वास्थ्य एवं परिवार कल्याण विभाग के अधीन स्वायत्तशासी निकायो को युक्तिसंगत बनाने को मंजूरी दी। इन निकायों में राष्ट्रीय आरोग्य निधि (आरएएन) और जनसंख्या स्थिरता कोष (जेएसके) शामिल हैं। इनके कामकाज को स्वास्थ्य एवं परिवार कल्याण विभाग के तहत करने का भी प्रस्ताव है। स्वास्थ्य एवं परिवार कल्याण विभाग के अधीन स्वायत्तशासी निकायों को युक्तिसंगत बनाने में अंतर-मंत्रालयी परामर्श तथा इन निकायों के मौजूदा उप-नियमों की समीक्षा शामिल है। राष्ट्रीय आरोग्य निधि का गठन एक पंजीकृत सोसायटी के रूप में किया गया था, ताकि केन्द्रीय सरकारी अस्पतालों में उपचार कराने वाले निर्धन मरीजों को वित्तीय चिकित्सा सहायता दी जा सके। अग्रिम धन राशि इन अस्पतालों को चिकित्सा निरीक्षकों को दी जाएगी, जो हर मामले को देखते हुए सहायता प्रदान करेंगे। चूंकि स्वास्थ्य एवं परिवार कल्याण विभाग अस्पतालों को धनराशि प्रदान करता है इसलिए विभाग द्वारा अस्पतालों को सीधे अनुदान दिया जा सकता है। इस तरह आरएएन का कामकाज स्वास्थ्य एवं परिवार कल्याण विभाग के अधीन लाया जाएगा। आरएएन, सोसायटी की प्रबंध समिति सोसायटी पंजीकरण अधिनियम, 1860 के प्रावधानों के तहत स्वायत्तशासी निकायों को रद्द करने के लिए बैठक करेगा। इसके अलावा स्वास्थ्य मंत्री के कैंसर रोगी निधि को भी विभाग को स्थानांतरित कर दिया जाएगा। इसके लिए एक वर्ष का समय रखा गया है। जनसंख्या स्थिरता कोष वर्ष 2003 में 100 करोड़ रुपये की निधि के साथ स्थापित किया गया था। इसका उद्देश्य जनसंख्या स्थिरीकरण रणनीतियों को प्रति जागरूकता बढ़ाना था। जेएसके लक्षित आबादी के मद्देनजर विभिन्न गतिविधियों का आयोजन करता है। मंत्रालय द्वारा जेएसके का कोई लगातार वित्तपोषण नहीं किया जाता। जनसंख्या स्थिरीकरण रणनीतियों के निजी और कार्पोरेट वित्तपोषण की जरूरत होती है, जो जेएसके के जरिए संभव है। यद्यपि जेएसके जनसंख्या स्थिरीकरण रणनीतियों में अहम भूमिका निभाता रहेगा, लेकिन एक स्वायतशासी निकाय के रूप में उसका अस्तित्व आवश्यक नहीं होगा। इस प्रकार एक स्वायशासी निकाय के रूप में जेएसके को बंद किया जा सकता है क्योंकि निधि के तौर पर उसका कामकाज विभाग द्वारा संभव है। पृष्‍ठभूमि: व्यय प्रबंधन आयोग कि सिफारिशों के आधार पर नीति आयोग ने 19 स्वायतशासी निकायों की समीक्षा की थी। ये सभी निकाय स्वास्थ्य एवं परिवार कल्याण विभाग के अधीन थे और उन्हें सोसायटी पंजीकरण अधिनियम, 1860 के तहत कायम किया गया था। नीति आयोग ने समीक्षा समिति को अपनी अंतरिम रिपोर्ट सौंप दी है, जिसमें इन निकायों को युक्तिसंगत बनाने की सिफारिशें की गयी हैं। सरकार का मुख्य प्रयास यह है कि स्वायशासी निकायों की समीक्षा की जाए और उन्हें युक्तिसंगत बनाया जाए, ताकि उनके कामकाज, प्रभाव और कार्यकुशलता में सुधार हो, वित्तीय और मानव संसाधनों का उचित इस्तेमाल हो, मौजूदा निति में उनकी प्रासंगिकता एवं प्रशासन में इजीफा हो और उनकी निगरानी उचित तरीके से हो सके। समिति ने आरएएन और जेएसके को बंद करने की तथा उनके कामकाज को मंत्रालय के अधीन लाने की सिफारिश की है।
प्रधानमंत्री ने दुर्गा अष्टमी पर सभी को शुभकामनाएं दीं

प्रधानमंत्री श्री नरेन्द्र मोदी ने दुर्गा अष्टमी के अवसर पर सभी को बधाई दी है। प्रधानमंत्री ने कहा कि मां दुर्गा का आशीर्वाद हम पर हमेशा बना रहे और उनका आशीर्वाद हमारे समाज में प्रसन्नता और खुशहाली की भावना को आगे बढ़ाए। प्रधानमंत्री ने ट्वीट्स की एक श्रृंखला में कहा; महाष्टमी की आप सभी को ढेरों शुभकामनाएं। नवरात्रि के इस पावन दिवस पर मां महागौरी के पूजन का विधान है। उनके आशीर्वाद से हर किसी का जीवन रोशन हो। माता महागौरी की एक स्तुति… एमजी/एएम/जेके
प्रधानमंत्री ने राधा स्वामी सत्संग व्यास में दर्शन किया

प्रधानमंत्री श्री नरेन्द्र मोदी आज राधा स्वामी सत्संग व्यास में दर्शन करने गए। उन्होंने बाबा गुरिंदर सिंह ढिल्लों से बातचीत की और वहां चल रहे विभिन्न कार्यों को देखा। प्रधानमंत्री ने ट्वीट किया: “राधा स्वामी सत्संग व्यास के दर्शन करने और उनके द्वारा किए जा रहे असाधारण कार्य को देखने का अवसर पाकर प्रसन्नता हुई। बाबा गुरिंदर सिंह ढिल्लों जी के साथ एक उद्देश्यपूर्ण बातचीत भी हुई, जिनकी सेवा की भावना सराहनीय और प्रेरक है।” एमजी/एएम/जेके
कैबिनेट ने पीएमजीकेवाई/ आत्मनिर्भर भारत के तहत जून से लेकर अगस्त 2020 तक की तीन महीने की अवधि के लिए ईपीएफ योगदान को बढ़ाकर 24 प्रतिशत (12 प्रतिशत नियोक्ता का हिस्सा और 12 प्रतिशत कर्मचारियों का हिस्सा) करने के प्रस्ताव को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने कोविड-19 महामारी के आलोक में प्रधानमंत्री गरीब कल्याण योजना (पीएमजीकेवाई एवं आत्मनिर्भर भारत) के तहत सरकार द्वारा घोषित पैकेज के एक हिस्से के रूप में, जून से लेकर अगस्त 2020 तक की तीन महीने की अवधि के लिए बढ़ाकर कर्मचारी भविष्य निधि के तहत कर्मचारियों के 12 प्रतिशत एवं नियोक्ताओं के 12 प्रतिशत अर्थात कुल 24 प्रतिशत करने के प्रस्ताव को मंजूरी दी। यह मंजूरी 15 अप्रैल 2020 को अनुमोदित मार्च से मई के वेतन महीनों की वर्तमान स्कीम के अतिरिक्त है। कुल अनुमानित व्यय 4,860 करोड़ रुपये है। इससे 3.67 लाख प्रतिष्ठानों के 72 लाख से अधिक कर्मचारियों को लाभ प्राप्त होगा। मुख्य विशेषताएं: प्रस्ताव की मुख्य विशेषताएं निम्नलिखित हैं: 1. जून, जुलाई एवं अगस्त 2020 के वेतन महीनों के लिए यह स्कीम 100 कर्मचारियों वाले सभी प्रतिष्ठानों तथा 15,000 रुपये मासिक वेतन से कम कमाने वाले ऐसे सभी कर्मचारियों के 90 प्रतिशत तक को कवर करेगी। 2. 3.67 लाख प्रतिष्ठानों में काम करने वाले लगभग 72.22 लाख कर्मचारियों को लाभ होगा और संभवतः बाधाओं के बावजूद उनकी वेतन-निधि जारी रहेगी। 3. सरकार इस प्रयोजन के लिए वर्ष 2020-21 में 4,800 करोड़ रुपये की बजटीय सहायता उपलब्ध कराएगी। 4. प्रधानमंत्री रोजगार प्रोत्साहन योजना (पीएमआरपीवाई) के तहत जून से अगस्त 2020 के महीनों के लिए 12 प्रतिशत नियोक्ता योगदान के हकदार लाभार्थियों को इससे अलग रखा जाएगा, जिससे कि ओवरलैपिंग न हो। 5. लॉकडाउन की दीर्घ अवधि के कारण, महसूस किया गया कि जब व्यवसायी काम पर लौट रहे हैं तो उन्हें वित्तीय संकट का सामना करना पड़ रहा है इसलिए माननीय वित्त मंत्री ने आत्मनिर्भर भारत के एक हिस्से के रूप में 13 मई 2020 को घोषणा की कि व्यवसाय एवं श्रमिकों के लिए ईपीएफ सहायता तीन महीने और अर्थात जून, जुलाई और अगस्त 2020 तक बढ़ा दी जाए। निम्न मजदूरी वाले श्रमिकों के सामने आने वाली कठिनाइयों को कम करने के लिए सरकार द्वारा समय-समय पर उठाए जाने वाले कदमों को हितधारकों द्वारा अच्छी तरह स्वीकार किया जाता है।
मंत्रिमंडल ने पूर्वोत्‍तर क्षेत्र के लिए विस्‍तृत दूरसंचार विकास योजना के अंतर्गत मेघालय में मोबाइल सेवाओं के प्रावधान के लिए यूएसओएफ योजना को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने 3911 करोड़ रुपये की अनुमानित लागत से मेघालय में पूर्वोत्‍तर क्षेत्र के लिए विस्‍तृत दूरसंचार विकास योजना (सीटीडीपी) को लागू करने और पूर्वोत्‍तर की सीटीडीपी परियोजना के लिए बढ़ी हुई 8120.81 करोड़ रुपये (10.09.2014 को मंत्रिमंडल द्वारा 5336.18 करोड़ रुपये की मंजूरी दी जा चुकी है) की राशि की मंजूरी दे दी है। इसके लिए धनराशि सार्वभौमिक सेवा अनुग्रह कोष (यूएसओएफ) द्वारा दी जाएगी। मुख्‍य विशेषताएं: योजना के बारे में: 1. मेघालय राज्‍य के पहचाने गए ऐसे क्षेत्र जहां मोबाइल सेवा नहीं है वहां 2जी+4जी मोबाइल कवरेज का प्रावधान; और 2. मेघालय में राष्‍ट्रीय राजमार्गों पर समेकित 2जी+4जी मोबाइल कवरेज का प्रावधान। लाभ: 1. दूरसंचार नेटवर्क को मजबूत बनाने से मेघालय में मोबाइल संपर्क की पैठ बढ़ेगी। जिसके परिणामस्‍वरूप लोगों की संचार, सूचना और संचालन प्रणाली तक सस्‍ती और समान पहुंच होगी। 2. मेघालय के ऐसे क्षेत्रों में जहां सार्वजनिक मोबाइल नेटवर्क की पहुंच नहीं है, इस नेटवर्क को पहुंचाने से वहां के नागरिकों को सामाजिक-आर्थिक विकास को बढ़ाने में सूचना और संचार प्रौदयोगिकी के लाभ मिल सकेंगे। 3. जिन इलाकों में मोबाइल नेटवर्क नहीं है वहां इसे ब्रॉडबैंड और इंटरनेट के जरिए बढ़ाया जाएगा।
भारत और बंगलादेश के बीच महिलाओं और शिशुओं की मानव तस्करी रोकने, मानव तस्करी के पीड़ितों की रक्षा, बहाली, देश-प्रत्यावर्तन और पुनर्एकीकरण के लिए द्विपक्षीय सहयोग पर समझौता ज्ञापन

प्रधानमंत्री नरेन्द्र मोदी की अध्यक्षता में केन्द्रीय मंत्रिमंडल ने भारत और बंगलादेश के बीच विशेष रूप से, महिलाओं और शिशुओं की मानव तस्करी रोकने, मानव तस्करी के पीड़ितों की रक्षा, बहाली, देश-प्रत्यावर्तन और पुनर्एकीकरण के लिए द्विपक्षीय सहयोग पर समझौता ज्ञापन पर हस्ताक्षर के लिए अपनी मंजूरी दे दी है। समझौता ज्ञापन की मुख्य विशेषताएं इस प्रकार हैं:- (i). सभी प्रकार की मानव तस्करी, विशेष रूप से महिलाओं और बच्चों की तस्करी को रोकने तथा तस्करों और इन दोनों देशों में से किसी में भी संगठित आपराधिक गिरोहों की त्वरित जांच एंव दंड सुनिश्चित करने के लिए सहयोग को मजबूत बनाना। (ii). महिलाओं एवं शिशुओं की मानव तस्करी को खत्म करने तथा तस्करी के पीड़ितों के अधिकारों की रक्षा के लिए उठाए जाने वाले कदमों की सूची बनाना। (iii). जितनी जल्द संभव हो, पीड़ितों का देश-प्रत्यावर्तन किया जाएगा और पीड़ितों के सुरक्षित एवं कारगर पुनर्एकीकरण का काम गृह-देश करेगा।
प्रधानमंत्री ने सिविल सेवा परीक्षा के सफल उम्‍मीदवारों को शुभकामनाएं दी

प्रधानमंत्री श्री नरेन्‍द्र मोदी ने सिविल सेवा परीक्षा के सफल उम्‍मीदवारों को अपनी शुभकामनाएं दी हैं। प्रधानमंत्री ने कहा, “सिविल सेवा परीक्षा को सफलतापूर्वक उत्‍तीर्ण करने वाले सभी उम्‍मीदवारों को बधाई और राष्‍ट्र की सेवा के लिए आपकी यात्रा के शुभारंभ के लिए मेरी ओर से शुभकामनाएं। जो इस परीक्षा का उत्‍तीर्ण नहीं कर पाएं हैं तो ऐसे क्षण जिन्‍दगी का एक हिस्‍सा होते हैं और इससे आपके भविष्‍य के लिए किए जाने वाले प्रयास नहीं रूकने चाहिए।”
प्रधानमंत्री ने गुजरात के गांधीनगर स्टेशन पर गांधीनगर और मुंबई के बीच नई वंदे भारत एक्सप्रेस को हरी झंडी दिखाकर रवाना किया

प्रधानमंत्री श्री नरेन्द्र मोदी ने गांधीनगर–मुंबई वंदे भारत एक्सप्रेस को गांधीनगर स्टेशन पर हरी झंडी दिखाकर रवाना किया और वहां से कालूपुर रेलवे स्टेशन तक उस ट्रेन से यात्रा की। जब वे गांधीनगर स्टेशन पहुंचे, तो प्रधानमंत्री के साथ गुजरात के मुख्यमंत्री श्री भूपेंद्र पटेल, गुजरात के राज्यपाल श्री आचार्य देवव्रत, केंद्रीय रेल मंत्री श्री अश्विनी वैष्णव और केंद्रीय आवास एवं शहरी कार्य मंत्री श्री हरदीप सिंह पुरी उपस्थित थे। प्रधानमंत्री ने वंदे भारत एक्सप्रेस 2.0 के ट्रेन के डिब्बों का निरीक्षण किया और ऑनबोर्ड सुविधाओं का जायजा लिया। श्री मोदी ने वंदे भारत एक्सप्रेस 2.0 के लोकोमोटिव इंजन के कंट्रोल सेंटर का भी निरीक्षण किया। इसके बाद प्रधानमंत्री ने गांधीनगर और मुंबई के बीच वंदे भारत एक्सप्रेस के नए और उन्नत वर्जन को हरी झंडी दिखाई और वहां से कालूपुर रेलवे स्टेशन तक ट्रेन से यात्रा की। प्रधानमंत्री ने रेल कर्मचारियों के परिवार के सदस्यों, महिला उद्यमियों और अनुसंधानकर्ताओं और युवाओं सहित अपने सह–यात्रियों के साथ भी बातचीत की। उन्होंने वंदे भारत ट्रेनों को सफल बनाने के लिए कड़ी मेहनत करने वाले श्रमिकों, इंजीनियरों और अन्य कर्मचारियों के साथ भी बातचीत की। गांधीनगर और मुंबई के बीच वंदे भारत एक्सप्रेस 2.0 गेम चेंजर साबित होगी और भारत के दो व्यापारिक केंद्रों के बीच कनेक्टिविटी को बढ़ावा देगी। इससे गुजरात के कारोबारियों को अहमदाबाद से गांधीनगर आने जाने के दौरान हवाई यात्रा जैसी सुविधाएं प्राप्त होगी और उन्हें हवाई जहाज के महंगे किराए का वह भी नहीं उठाना होगा। गांधीनगर से मुंबई तक वंदे भारत एक्सप्रेस 2.0 से एक तरफ की यात्रा में लगभग 6-7 घंटे का समय लगने का अनुमान है। वंदे भारत एक्सप्रेस 2.0 कई बेहतरीन और विमान यात्रा जैसा अनुभव प्रदान करता है। यह उन्नत अत्याधुनिक सुरक्षा सुविधाओं से लैस है, जिसमें स्वदेशी रूप से विकसित ट्रेन टक्कर–रोधी प्रणाली–कवच शामिल है। वंदे भारत 2.0 अधिक उन्नत और बेहतर सुविधाओं से लैस है। केवल 52 सेकंड में इसकी गति 0 से 100 किलोमीटर प्रति घंटे हो जाएगी और इसकी अधिकतम गति 180 किलोमीटर प्रति घंटे तक होगी। 430 टन के पिछले वर्जन की तुलना में इस उन्नत वंदे भारत एक्सप्रेस का वजन 392 टन होगा। इसमें वाई–फाई कंटेंट ऑन डिमांड की सुविधा भी होगी। यात्रियों के लिए सूचना एवं मनोरंजन के लिए प्रत्येक कोच में 32 इंच की स्क्रीन लगी होगी, जबकि इसके पिछले वर्जन में 24 इंच की स्क्रीन लगी थी। वंदे भारत एक्सप्रेस भी पर्यावरण के अनुकूल होने जा रही है, क्योंकि इसमें लगी वातानुकूलित प्रणाली में बिजली की 15 प्रतिशत कम खपत होगी। ट्रैक्शन मोटर की धूल रहित स्वच्छ वायु कूलिंग के साथ, यात्रा अधिक आरामदायक हो जाएगी। साइड रिक्लाइनर सीट की सुविधा जो पहले केवल एक्जीक्यूटिव क्लास के यात्रियों को प्रदान की जाती थी, अब सभी वर्गों के लिए उपलब्ध कराई जाएगी। एक्जीक्यूटिव कोच में 180 डिग्री घूमने वाली सीटों की अतिरिक्त सुविधा है। वंदे भारत एक्सप्रेस के नए डिजाइन में, हवा को शुद्ध करने के लिए, रूफ–माउंटेड पैकेज यूनिट (आरएमपीयू) में एक फोटो–कैटेलिटिक अल्ट्रावायलेट वायु शुद्धीकरण प्रणाली स्थापित की गई है। सेंट्रल साइंटिफिक इंस्ट्रूमेंट्स ऑर्गनाइजेशन (सीएसआईओ), चंडीगढ़ की सिफारिश के अनुसार, इस सिस्टम को आरएमपीयू के दोनों सिरों पर डिजाइन और स्थापित किया गया है, ताकि बाहर की ताजी हवा और वापसी हवा को छानकर साफ किया जा सके और उसके साथ आने वाले कीटाणुओं, बैक्टीरिया, वायरस आदि से मुक्त किया जा सके।